TECHNINĖ SPECIFIKACIJA

1. ĮVADINĖ INFORMACIJA IR PAGRINDINĖS SĄVOKOS 

0.  Administratorius – Vilniaus miesto savivaldybės įsteigtas juridinis asmuo, teisės aktų nustatyta tvarka atliekantis tekstilės atliekų tvarkymo sistemos organizavimo funkcijas ir (ar) administruojantis tekstilės atliekų tvarkymo paslaugų teikimą Vilniaus miesto savivaldybėje. Šio konkurso paskelbimo metu Vilniuje tekstilės atliekų surinkimo sistemą prižiūri ir administratoriaus funkcijas vykdo savivaldybės įmonė „Vilniaus atliekų sistemos administratorius“.
0. Informacinis lipdukas – ant išorinių konteinerių klijuojamas, iš vandeniui atsparaus popieriaus ar kitos medžiagos pagamintas, atspausdintas vandeniui ir blukimui atspariais dažais lipdukas arba terminiu būdu ar kitokia technologija įspaustas spaudas, kuriame pateikiama mažiausiai ši informacija: Paslaugų tiekėjo pavadinimas, telefono numeris, Administratoriaus interneto svetainės adresas, el. pašto adresas, telefono numeris, konteinerio paskirtis, kokias atliekas galima šalinti konteineryje ir kita Administratoriaus reikalaujama informacija. Konteinerio paskirtis gali būti užrašoma baltos spalvos dažais ant priekinės išorinio konteinerio sienelės, kurie atsparūs drėgmei, UV spinduliams ir temperatūriniams pokyčiams. Tokio užrašo ir informacinio lipduko matmenis, tekstą ir stilių nurodo Administratorius.
0. Pirkėjas – Vilniaus miesto savivaldybės administracija. 
0. Konteinerio žymeklis – prie konteinerio pritvirtinta identifikacinė RFID žyma, per tinklines paslaugas susieta su konteinerį identifikuojančiais duomenimis.
0. Netinkamas naudoti konteineris – konteineris, kuris turi bent vieną iš šių defektų: nulaužta konteinerio įmetimo būgno dalis, būgno negalima pilnai uždaryti ar atidaryti, deformuota konteinerio forma, yra įtrūkimų ar skylių (pvz. po korozijos) konteinerio sienelėse ar konteinerio dugne, neveikiantis užraktas ar konteinerio ištuštinimo atidarymo mechanizmas, sunkiai atsidarančios konteinerio ištuštinimo durys, pažeistos konteinerio kojelės dėl kurių konteineris praranda pusiausvyrą, yra kitaip fiziškai suniokotas, prastos estetinės išvaizdos (apdegęs, surūdijęs ar kitaip subjaurotas), nėra tinkamas tolimesniam naudojimui pagal paskirtį. 
0. Tiekėjas – fizinis asmuo, privatusis ar viešasis juridinis asmuo, kita organizacija ir jų padalinys arba tokių asmenų grupė, įskaitant laikinas ūkio subjektų asociacijas, teikiantis paslaugas, susijusias su tekstilės atliekų surinkimu, transportavimu ir tvarkymas (tolimesniu perdavimu apdorojimui ar perdirbimui (įskaitant jų paruošimą pakartotiniam naudojimui ar šalinimą)).
0. Sutartis – pirkimo sutartis, sudaroma tarp Pirkėjo ir Tiekėjo pagal Viešųjų pirkimų įstatymo nuostatas bei galiojančius teisės aktus.
0. Šalis – Pirkėjas arba Tiekėjas, kiekvienas atskirai. Šalys – Pirkėjas ir Tiekėjas abu kartu. 
0. Tekstilės atliekos – drabužiai, patalynė, užuolaidos, medžiagų atraižos, žaislai (pliušiniai, medžiaginiai) ir kitos tekstilės gaminių atliekos bei avalynė, išskyrus prekyboje, gamyboje ir (ar) pramonėje susidarančias tekstilės atliekas.

2. PIRKIMO OBJEKTAS IR PASLAUGŲ TEIKIMO APIMTYS

2.1. Tekstilės atliekų surinkimo, vežimo ir sutvarkymo paslaugos apima:
2.1.1. tekstilės atliekų surinkimą iš tekstilės surinkimui skirtų konteinerių Vilniaus miesto savivaldybės teritorijoje. Konteineriai yra pastatyti prekybos centrų aikštelėse bei kitose viešosiose erdvėse Vilniaus mieste. Sutarties galiojimo laikotarpiu planuojama aptarnauti iki 355 tekstilės konteinerių;
2.1.2. tekstilės atliekų surinkimą ir vežimą Tiekėjo transporto priemonėmis;
2.1.3. tekstilės konteinerių stovėjimo vietų bei jų stovėjimo aikštelių sutvarkymas dėl aptarnavimo metu išmėtytų tekstilės atliekų, arba jei 5 metrų spinduliu aplink konteinerį tokios atliekos paliktos, jas surinkti, kad aplinka liktų tvarkinga;
2.1.4. tekstilės atliekų konteinerių techninę priežiūrą (pvz. konteinerio remontas, užrakto sistemos remontas - keitimas, apipaišytų konteinerių valymas ir kt.) pagal poreikį;
2.1.5.  surinktų tekstilės atliekų sutvarkymą (prioritetas teikiamas pakartotiniam panaudojimui), pateikiant Pirkėjui ir Administratoriui atliekų sutvarkymą įrodančius dokumentus. Tiekėjas įsipareigoja laikytis tokių tekstilės atliekų sutvarkymo reikalavimų:
2.1.5.1.   pašalinti sąvartynuose – ne daugiau kaip 5 proc. viso per metų ketvirtį surinkto tekstilės kiekio;
2.1.5.2.   sudeginti, panaudoti energijai gauti – ne daugiau kaip 25 proc. viso per metų ketvirtį surinkto tekstilės kiekio;
2.1.5.3.   panaudoti pakartotinai, perdirbti ar išvežti (eksportuoti) pakartotiniam panaudojimui ar perdirbimui – ne mažiau kaip 70 proc. viso per metų ketvirtį surinkto tekstilės kiekio
2.2. Nuo paslaugų teikimo pradžios, visą paslaugų teikimo laikotarpį, Tiekėjas privalo užtikrinti nenutrūkstamą paslaugų teikimą visoje Vilniaus miesto savivaldybės teritorijoje. 
2.3. Tekstilės atliekų surinkimo, vežimo ir sutvarkymo paslaugų kiekis visų paslaugų teikimo laikotarpiu sudaro 7 966 aptarnavimus.

3. PASLAUGŲ TEIKIMO TRUKMĖ IR TERMINAI

3.1. Paslaugų teikimo terminas nuo sutarties įsigaliojimo ir galioja iki maksimalaus kiekio išpirkimo, nurodyto 2.3 punkte, bet neilgiau kaip 4 (keturi) mėnesiai. Faktinė Paslaugų pradžia nurodyta Techninės specifikacijos 3.2 punkte. Į Paslaugų teikimo terminą įskaičiuojamas pasirengimo teikimo paslaugų terminas, kuris negali būti ilgesnis kaip 10 (dešimt) kalendorinių dienų nuo Sutarties įsigaliojimo dienos (toliau – Pasiruošimo laikotarpis). Jeigu Tiekėjas Pasiruošimo laikotarpį užbaigia anksčiau arba Pasiruošimo laikotarpis jam nėra reikalingas, tai suteikia teisę anksčiau pradėti teikti Paslaugas, tačiau šiame punkte nustatytas Paslaugų teikimo terminas nesikeičia.
3.2. Faktinė Paslaugų, pasibaigus Pasiruošimo laikotarpiui,  teikimo pradžia ne anksčiau kaip nuo 2026 m. rugpjūčio 17 d.
3.3. Pasiruošimo  teikti paslaugas metu Tiekėjas:
3.3.1. Pateikti Paslaugų teikimui naudojamų  transporto priemonių sąrašą;
3.3.2. Suderinti ataskaitų (apie konteinerių aptarnavimą) formatą;
3.3.3. Susipažinti su aptarnaujama teritorija;
3.3.4. Pateikti atsakingų asmenų sąrašą su kontaktais;
3.3.5. Informuoti apie darbuotojų uniformas ir jų žymėjimą;
3.3.6. Pateikti ir su Administratoriumi suderinti detalų tekstilės atliekų tvarkymo proceso aprašymą, įskaitant bet neapsiribojant toliau nurodomais duomenimis:
3.3.6.1. teritoriją, į kurią surinktos tekstilės atliekos bus transportuojamos;
3.3.6.2. detalią tekstilės atliekų svėrimo procedūrą (procesus kaip atliekos bus sveriamos, naudojamus svėrimui skirtus įrenginius, teritoriją, kur atliekos bus sveriamos). Svėrimo įrenginiai turi turėti pirminės patikros dokumentus arba turėti galiojančius metrologinės patikros dokumentus;
3.3.6.3. surinktų tekstilės atliekų sutvarkymo būdus;
3.3.6.4. kitus Administratoriaus prašomus duomenis, susijusius su tekstilės atliekų tvarkymu.

4. GALIMOS PASLAUGŲ TEIKIMO RIZIKOS

4.1. Paslaugų teikimo metu galimos rizikos:
4.1.1.  teisės aktų ir jų aiškinimo pakeitimai;
4.1.2.  nevienodas ištuštinamų tekstilės konteinerių skaičius per visą paslaugų teikimo laikotarpį;
4.1.3.  nevienodas ištuštinamų tekstilės konteinerių skaičius kiekvieno apvažiavimo metu;
4.1.4.  nevienodas ištuštinamų tekstilės konteinerių užpildymo lygis kiekvieno apvažiavimo metu;
4.1.5.  surenkamų tekstilės atliekų kiekio svyravimai;
4.1.6.  atsitiktinis ne tekstilės atliekų patekimas į tekstilės konteinerius (nustačius ne tekstilės atliekas tekstilės konteineriuose, Tiekėjas privalo tokias atliekas sutvarkyti pagal Lietuvos Respublikos atliekų tvarkymo įstatymo ir Vilniaus miesto atliekų tvarkymo taisyklių reikalavimus savo lėšomis);
4.1.7. konteinerių aptarnavimo grafiko trikdžiai Vilniaus mieste dėl vykstančių renginių ir (ar) įvairių švenčių;
4.1.8. sudėtingas aptarnavimas dėl sudėtingų oro sąlygų ar privažiavimo sąlygų.
4.2. Tiekėjas, teikdamas paslaugas pagal Sutartį, turi atsižvelgti į šias galimas rizikas ir užtikrinti nenutrūkstamą paslaugų teikimą esant bet kuriai iš šių sąlygų. 

5. TEKSTILĖS ATLIEKŲ SURINKIMAS IR VEŽIMAS

5.1. Tekstilės atliekų surinkimo ir vežimo paslaugos turi būti teikiamos visoje Vilniaus miesto savivaldybės teritorijoje, iš Administratoriaus nurodytų tekstilės atliekų surinkimo konteinerių, kurių vietos pateikiamos Administratoriaus sąraše (žr. techninės specifikacijos priedą Nr. 1. ,,Tekstilės atliekų konteinerių esama situacija Vilniaus mieste”).
5.2.  Tiekėjas privalo teikti paslaugas pagal savo parengtą ir Administratoriaus patvirtintą tekstilės atliekų surinkimo ir vežimo grafiką bei laikytis suderintų maršrutų. Grafikas ir maršrutai turi būti sudaromi taip, kad užtikrintų, jog tekstilės konteineriai nebūtų perpildyti, vadovaujantis konteinerių ištuštinimo vidutiniu periodiškumu. Esant konteinerių perpildymo atvejams, aptarnavimas gali būti dažnesnis, o Administratoriaus nurodymu individualiais atvejais – retinamas arba dažninamas.
5.3. Tiekėjas atliekų surinkimo ir vežimo maršrutus vykdo taip, kad konteineriai būtų ištuštinami optimaliai, t. y. nebūtų perpildyti ir būtų vengiama nepagrįstų neužpildytų konteinerių aptarnavimų. Tiekėjas privalo pateikti planuojamus atliekų surinkimo ir vežimo maršrutus Administratoriui  ne vėliau kaip prieš 1 (vieną) dieną iki planuojamo konteinerių ištuštinimo. Atsiradus nenumatytiems aptarnavimo sutrikimams arba konteinerių perpildymo atvejams, maršrutai koreguojami ir teikiami Administratoriaus nurodytais terminais.
5.4. Darbo dienomis nuo 22.00 val. iki 7.00 val. tekstilės atliekos gali būti renkamos tik gavus raštišką Pirkėjo sutikimą. Šiuo paros metu tekstilės atliekos gali būti renkamos tik nekeliant triukšmo, netrikdant kitų asmenų ramybės ir poilsio ar darbo.
5.5. Savaitgaliais ir švenčių dienomis anksčiau kaip 9.00 val. ir vėliau kaip 22.00 val. tekstilės atliekos gali būti renkamos tik gavus raštišką Pirkėjo sutikimą.
5.6. Tiekėjas, teikdamas paslaugas, privalo laikytis atliekų tvarkymą, triukšmo prevenciją viešosiose vietose reglamentuojančių ir kitų teisės aktų reikalavimų. 
5.7. Jei Tiekėjas dėl objektyvių aplinkybių, kurios nuo Tiekėjo nepriklauso, negali ištuštinti konteinerių pagal suderintą maršrutą arba grafike nustatytą dieną, Tiekėjo personalas privalo fiksuoti tokį atvejį ir aplinkybes, ir pateikti informaciją Administratoriui nurodant priežastį ir realiame laike įkeliant tai patvirtinančias fotofiksacijas su data ir laiku.
5.8. Jeigu Tiekėjas dėl savo kaltės neištuštino konteinerio ir jis dėl to buvo perpildytas, Tiekėjui taikomos Sutartyje nustatytos sankcijos. Toks perpildytas konteineris, nepriklausomai nuo paskirtų sankcijų, turi būti ištuštintas ne vėliau kaip per 8 (aštuonias) valandas, 5.4 - 5.5 punktuose nurodytu leidžiamu metu, po perpildymo atliekomis fakto nustatymo ir Tiekėjo informavimo apie tai.
5.9. Jeigu tekstilės konteineris perpildytas dėl aplinkybių, nepriklausančių nuo Tiekėjo kaltės (pvz., dėl netikėtai padidėjusio tekstilės atliekų kiekio) Tiekėjas įsipareigoja ne vėliau kaip per 12 (dvylika) valandų nuo Administratoriaus nurodymo ištuštinti tekstilės atliekų surinkimo konteinerį ir sutvarkyti aplinką, kad ji būtų tvarkinga, kaip yra nurodyta techninės specifikacijos 2.1.3 punkte.
5.10. Tiekėjas turi teisę teikti pasiūlymus Administratoriui dėl tekstilės atliekų surinkimo konteinerių pastatymo vietų parinkimo ar pakeitimo.
5.11. Transportavimo metu surinktos tekstilės atliekos negali būti maišomos su kitų rūšių atliekomis bei ne komunaliniame atliekų sraute surinktomis tekstilės atliekomis. Tiekėjui draudžiama tekstilės atliekas maišyti su kitų savivaldybių teritorijoje surinktomis atliekomis. Už šiuos pažeidimus yra taikomos Sutartyje numatytos pasekmės.
5.12. Surenkamos ir vežamos tekstilės atliekos turi būti apsaugotos nuo drėgmės, dulkių  ir kitų taršos šaltinių.
5.13. Tiekėjas teikdamas paslaugas privalo laikytis visų galiojančių Kelių eismo taisyklių. Surenkant tekstilės atliekas draudžiama naudoti transporto priemonėms neskirtus takus ar šaligatvius. Konteinerių pastatymo ar ištuštinimo metu Tiekėjas privalo elgtis atsargiai ir užtikrinti, kad konteineriai nebūtų sugadinti.

6. TRANSPORTO PRIEMONĖS TEKSTILĖS ATLIEKOMS SURINKTI IR VEŽTI

6.1. Tiekėjas teikia paslaugas naudodamasis savo transporto priemonėmis (priklausančiomis Tiekėjui nuosavybės teise arba valdomomis kitais teisiniais pagrindais). Transporto priemonių, kuriomis surenkamos ir transportuojamos tekstilės atliekos, galingumas ir talpa turi būti tokia, kad tiktų susidarančiam tekstilės atliekų kiekiui surinkti ir pervežti bei turi atitikti šiuos minimalius reikalavimus:
6.1.1. [bookmark: _Hlk21381583]energijos vartojimo efektyvumo ir aplinkos apsaugos reikalavimus pagal Lietuvos Respublikos susisiekimo ministro 2011 m. vasario 21 d. įsakymą Nr. 3-100 „Dėl Energijos vartojimo efektyvumo ir aplinkos apsaugos reikalavimų, taikomų įsigyjant kelių transporto priemones, nustatymo ir atvejų, kada juos privaloma taikyti, tvarkos aprašo patvirtinimo“ su vėlesniais pakeitimais, arba kitą lygiavertį dokumentą;
6.1.2. turi atitikti ne žemesnį kaip Euro VI emisijos standartą (arba lygiavertį) arba ekologiškesnių ir ekonomiškesnių variklių oro taršos ribinius reikalavimus pagal 2007 m. birželio 20 d. Europos Parlamento ir Tarybos reglamentą (EB) Nr. 715/2007 ir vėlesnius pakeitimus arba kitą lygiavertį dokumentą;
6.1.3. triukšmo lygis turi būti mažesnis už 102 dB (A) pagal Europos Parlamento ir Tarybos direktyvą 2000/14/EB „Dėl valstybių narių įstatymų, susijusių su lauko sąlygomis naudojamos įrangos į aplinką skleidžiamu triukšmu, derinimo“ (OL 2000 L 162) su vėlesniais pakeitimais, arba kitą lygiavertį dokumentą;
6.1.4. transporto priemonės turi atitikti Lietuvos Respublikoje galiojančius techninius reikalavimus, techniškai tvarkingos ir apdraustos privalomuoju civilinės atsakomybės draudimu;
6.1.5. automobilio kėbulas privalo būti uždaras ir švarus;
6.1.6. transporto priemonės turi būti pritaikytos privažiuoti prie aptarnaujamų konteinerių ištuštinant atliekas į surenkančią transporto priemonę ir išvežti tekstilės atliekas tolimesniam sutvarkymui;
6.1.7. ant kiekvienos transporto priemonės turi būti uždėtas Tiekėjo logotipas.
6.2. Tiekėjas turi užtikrinti, kad sugedus bet kuriai transporto priemonei, ji ne vėliau kaip kitą dieną būtų pakeista kita transporto priemone, atitinkančia techninės specifikacijos reikalavimus. 
6.3. Pirkėjui paprašius Tiekėjas ne vėliau kaip per 2 (dvi) darbo dienas turės pateikti dokumentus, pagrindžiančius naudojamų transporto priemonių atitiktį nustatytam emisijos standartui (ne žemesniam kaip Euro VI arba lygiavertis). Jeigu dėl objektyvių, nuo Tiekėjo nepriklausančių priežasčių, Tiekėjas negali pateikti prašomų dokumentų, Tiekėjas nedelsiant, bet ne vėliau, kaip kitą darbo dieną privalo apie tai informuoti Pirkėją. Įvertinus pateiktų argumentų pagrįstumą, šis terminas gali būti pratęstas.


7. TEKSTILĖS ATLIEKŲ SURINKIMO KONTEINERIAI

7.1. Paslaugų teikimui Tiekėjas naudoja Pirkėjui nuosavybės teise priklausančius tekstilės atliekų surinkimo konteinerius.
7.2. Tiekėjas privalo užtikrinti, kad Vilniaus miesto savivaldybės teritorijoje naudojami ir aptarnaujami tekstilės atliekų surinkimo konteineriai paslaugų teikimo metu būtų techniškai tvarkingi ir geros estetinės išvaizdos, švarūs. Prarasti ar nepataisomai sugadinti, susidėvėję ar remonto bei atnaujinimo reikalaujantys konteineriai turi būti atitinkamai pažymimi, uždaromi iki jų sutaisymo.
7.3. Ant visų paslaugų teikimui naudojamų konteinerių turi būti pritvirtinti aktyvūs ir tinkami naudoti konteinerių žymekliai, užklijuoti informaciniai lipdukai ir suderinti su Administratoriumi konteinerių identifikaciniai numeriai. Techninės specifikacijos priede Nr. 3 pateikiami pavyzdiniai lipdukai.
7.4. Tiekėjas privalo pakeisti tekstilės atliekų surinkimo konteinerio informacinį lipduką ir (ar) identifikacinį numerį per 3 (tris) darbo dienas, jei šis yra sugadintas, neįskaitomas, apipaišytas, iš dalies nuplėštas.
7.5. Tekstilės atliekų surinkimo konteineris turi būti visada užrakintas, o užraktas tvarkingas. Jeigu užraktas netvarkingas, Tiekėjas turi jį suremontuoti arba pakeisti per 5 (penkias) darbo dienas nuo šio fakto paaiškėjimo dienos.
7.6. Paslaugų teikėjas privalo užtikrinti konteinerių švarą ir, esant poreikiui, atlikti jų plovimą ir dezinfekavimą, laikantis higienos ir teisės aktų reikalavimų. Apie planuojamus darbus Administratorius turi būti informuojamas raštu iš anksto. Dezinfekavimui naudojami biocidai turi atitikti Lietuvos ir Europos Sąjungos teisės aktais nustatytus reikalavimus.
7.7. Paslaugų teikėjas  privalo plovimui naudoti aukšto slėgio įrangą bei kitas priemones, kurios užtikrintų konteinerio švarą – ant plaunamų konteinerių korpusų rastus atsiklijavusius informacinius lipdukus ar identifikacinius numerius pritvirtinti arba pakeisti naujais.
7.8. Apipaišytus tekstilės atliekų surinkimo konteinerius Tiekėjas privalo nuvalyti, nuplauti arba perdažyti juoda spalva (RAL 7021 arba lygiavertė), nurodyta šios techninės specifikacijos Priedo Nr. 2 reikalavimuose, ne vėliau kaip sekančio konteinerio ištuštinimo metu arba per 5 (penkias) darbo dienas nuo Administratoriaus nurodymo.
7.9. [bookmark: _Hlk114929538]Tiekėjas nustatęs, kad tekstilės atliekų surinkimo konteineris sugadintas, techniškai netvarkingas ir netinkamas naudoti, privalo nedelsdamas informuoti Administratorių.

8. PASLAUGŲ TEIKĖJAS IR JO KOMANDA

8.1. Tiekėjo komandą sudaro Tiekėjo organizacijos darbuotojai, už kurių elgesį darbo metu Tiekėjas atsako visą paslaugų teikimo laikotarpį.
8.2. Bent vienas Tiekėjo darbuotojas vykdantis tekstilės atliekų surinkimo paslaugą Vilniaus miesto savivaldybės teritorijoje ir bendraujantis su gyventojais ir Administratoriumi turi mokėti lietuvių kalbą tokiu lygiu, kuris užtikrina sklandų bendravimą, bet ne žemesniu, nei reikalauja teisės aktai. Jei paslaugas teikia keli darbuotojai kartu, pakanka, kad bent vienas iš jų mokėtų lietuvių kalbą, jeigu teisės aktai nenumato griežtesnio reikalavimo.
8.3. Paslaugas teikiantys darbuotojai turi dėvėti vienodas uniformas, ant kurių turi būti pažymėtas Tiekėjo pavadinimas. Tiekėjas iki paslaugos teikimo pradžios turi informuoti Pirkėją apie numatomą dėvėti uniformą bei jos žymėjimą.
8.4. Transporto priemonių vairuotojai turi laikytis Kelių eismo taisyklių.
8.5. Tiekėjas turi pasirūpinti, kad visai Tiekėjo komandai, o vėliau ir visiems darbuotojams iki paslaugų teikimo pradžios būtų suteiktos instrukcijos apie paslaugų teikimo sąlygas. Instrukcijoje turi būti pateikta ne mažiau kaip ši informacija:
8.5.1. Vilniaus miesto savivaldybėje galiojančios atliekų tvarkymo taisyklės;
8.5.2. tekstilės atliekų surinkimo maršrutai, konteinerių išdėstymo vietos, grafikai;
8.5.3. darbų saugos taisyklės.

9. SANKCIJŲ SISTEMA

9.1. Sankcijos yra skiriamos už šioje techninėje specifikacijoje nurodytas ir Tiekėjo netinkamai teikiamas arba neteikiamas paslaugas. Tiekėjui, nevykdančiam sutartinių įsipareigojimų arba netinkamai vykdančiam sutartinius įsipareigojimus, skiriama atitinkamo dydžio bauda, numatyta Sutartyje.
9.2. Administratorius turi teisę atlikti nuolatinius bei neplanuotus paslaugų teikimo patikrinimus (toliau – Kontrolinis patikrinimas). Kontrolinius patikrinimus atlieka Administratoriaus paskirti asmenys. Kontrolinius patikrinimus jie gali atlikti savo nuožiūra pasirinktu laiku ir dažnumu.
9.3. Kontrolinio patikrinimo metu, ar išanalizavus gautą informaciją ar ataskaitų duomenis ir nustačius, kad Tiekėjas nesuteikė ar netinkamai teikė paslaugas, jam skiriama atitinkamo dydžio bauda, numatyta Sutartyje.
9.4. Atvejai, kada ištuštinus iš konteinerio tekstilės atliekas, duomenys apie ištuštinimą nepateikiami (arba pateikiami neteisingi) Administratoriui, traktuojami kaip netinkamos arba nesuteiktos paslaugos.
9.5. Paskirtas baudas ar baudą Pirkėjas išskaičiuoja iš Tiekėjui mokėtinų sumų.
9.6. Informacija apie nustatytus pažeidimus, t. y. pažeidimo data, vieta, pažeidimo pobūdis Tiekėjui pateikiama el. paštu per 2 (dvi) darbo dienas nuo pažeidimo nustatymo. Per Administratoriaus nustatytą terminą Tiekėjas turi teisę pateikti paaiškinimus bei kitus duomenis, susijusius su pažeidimo aplinkybėmis. Administratorius įvertina gautą informaciją ir sprendžia dėl tolimesnės sankcijos skyrimo procedūros vykdymo.

10. PASLAUGŲ TEIKĖJO ATASKAITOS, ATASKAITŲ PATEIKIMO TVARKA

10.1. Paslaugų teikimo metu Tiekėjas turi pateikti ataskaitas:
10.1.1. pasiruošimo paslaugų teikimui ataskaitą;
10.1.2. paslaugų teikimo mėnesio ataskaitą;
10.1.3. galutinę paslaugų teikimo ataskaitą.
10.2. Pasiruošimo paslaugų teikimui ataskaita kartu su 3.3 punkte nurodyta informacija pateikiama likus ne mažiau kaip 2 (dvi) darbo dienas iki pasiruošimo paslaugų teikimui termino pabaigos.
10.3. Tiekėjas kiekvieną mėnesį iki einamojo mėnesio 5 darbo dienos turi pateikti paslaugų teikimo mėnesio ataskaitą, kurioje pateikiama ši informacija apie paslaugas:
10.3.1. duomenys apie konteinerių ištuštinimų per mėnesį skaičių;
10.3.2. duomenys apie per mėnesį neištuštintų konteinerių ne dėl Tiekėjo kaltės, skaičių, nurodant neištuštinimo priežastis;
10.3.3. duomenys apie per mėnesį neištuštintų konteinerių dėl Tiekėjo kaltės, skaičių, nurodant neištuštinimo priežastis;
10.3.4. duomenys apie surinktą tekstilės atliekų kiekį (svorį);
10.3.5. duomenys apie sutvarkytą tekstilės atliekų kiekį (svorį) pagal 2.1.5 punkto reikalavimus;
10.3.6. [bookmark: bookmark19]kita Pirkėjo ir (ar) Administratoriaus papildomai pareikalauta informacija.
10.4. Galutinė ataskaita pateikiama per 5 (penkias) darbo dienas nuo paslaugų teikimo laikotarpio pabaigos. Šioje ataskaitoje nurodomi:
10.4.1. visi suminiai duomenys, pateikti mėnesinėse ataskaitose;
10.4.2. pasiūlymai Administratoriui dėl paslaugų kokybės gerinimo;
10.4.3. kita Administratoriaus prašoma, su atliekų surinkimu susijusi informacija.
10.5. Visos ataskaitos (teikiamos Excel formatu (arba lygiavertis)) Administratoriui teikiamos kartu su lydraščiu, pasirašytos sertifikuotu Tiekėjo elektroniniu parašu ir pateikiamos el. paštu Administratoriaus atstovui per techninėje specifikacijoje nurodytus terminus. Ataskaitose visi duomenys pateikiami lentelėse pagal Administratoriaus ir Tiekėjo iš anksto suderintas formas. 
10.6. Administratoriaus sprendimu, Tiekėjui gali būti suteikiamas iki 5 (penkių) darbo dienų terminas ataskaitoms pataisyti, patikslinti, ištaisyti neatitikimus. Jeigu Administratorius nepateikia pastabų dėl pateiktų ataskaitos duomenų patikslinimo, pataisymo ar neatitikimų ištaisymo per 5 (penkias) darbo dienas nuo ataskaitų pateikimo, laikoma, kad ataskaita suderinta, o paslaugos priimtos.

11.  REIKALAVIMAI PASLAUGŲ KOKYBEI

11.1. Tiekėjas privalo laikytis reikalavimų paslaugų teikimo kokybei užtikrinti.
11.2. Paslaugų kokybei užtikrinti Tiekėjas privalo garantuoti, kad:
11.2.1. nebus pažeisti pirkimo sąlygų, Vilniaus miesto atliekų tvarkymo taisyklių ir kitų teisės aktų reikalavimai;
11.2.2. vykdydamas Sutartį, Tiekėjas sieks suteikti šioje specifikacijoje apibrėžtos kokybės paslaugas.
11.3. Paslaugų kokybę nusako šie rodikliai:
11.3.1. konteinerių ištuštinimas laiku pagal grafiką;
11.3.2. savalaikis (realiame laike) duomenų apie konteinerio ištuštinimą ir svorį pateikimas  Administratoriui;
11.3.3. reguliari konteinerių techninės būklės priežiūra ir pagal poreikį plovimas ir dezinfekavimas;
11.3.4. teisingas duomenų pateikimas apie surinktų ir sutvarkytų atliekų kiekius;
11.3.5. teisingas ir savalaikis ataskaitų sudarymas ir informacijos ataskaitose perdavimas Pirkėjui nurodytu laiku;
11.3.6. tvarkos ir švaros aplink konteinerius palaikymas;
11.3.7. paslaugų teikimas techninę specifikaciją atitinkančiomis transporto priemonėmis;
11.3.8. savalaikis ir tinkamas transporto priemonių pakeitimas joms sugedus ar dėl kitų priežasčių;
11.3.9. vienodos ir tvarkingos paslaugas teikiančių darbuotojų uniformos su pažymėtu Tiekėjo pavadinimu.
11.4. Tiekėjo atsakomybė už paslaugų kokybės rodiklių nesilaikymą yra apibrėžiama 
Sutartyje.

12. APLINKOS APSAUGOS REIKALAVIMAI

12.1. [bookmark: _Hlk214207952]Šiame pirkime taikomi aplinkos apsaugos kriterijai pagal Lietuvos Respublikos 
aplinkos ministro 2011 m. birželio 28 d. įsakymu Nr. D1-508 patvirtintą „Aplinkos apsaugos kriterijų taikymo, vykdant žaliuosius pirkimus, tvarkos aprašo“:
	Eil. Nr.
	Pirkimo objektui taikomas (-omi) aplinkos apsaugos kriterijus (-ai)
	Atitiktį aplinkos apsaugos kriterijui įrodantys dokumentai
	Paaiškinimai

	1.
	4.4.1 papunktį – perkamas aplinkosauginis ir aplinkai palankus produktas, kuris patenka į orientacinį aplinkosauginių ir aplinkai palankių prekių bei paslaugų sąrašą pagal 2024 m. birželio 26 d. Komisijos įgyvendinimo Reglamentą (ES) 2024/1769, kuriuo iš dalies keičiamas Įgyvendinimo reglamentas (ES) 2015/2174. 
	-
	-

	2.
	4.4.4.1 papunktį – taikomas paslaugų teikimui naudojamoms transporto priemonėms ir nurodytas šios techninės specifikacijos 6.2.2 punkte.
	Dokumentai patvirtinantys aplinkos apsaugos kriterijų nurodyti šios techninės specifikacijos 6.3 punkte.
	Tai yra Sutarties vykdymo sąlyga, kuri bus tikrinama Sutarties vykdymo metu.





Priedai:
1. Priedas Nr. 1 ,,Tekstilės atliekų konteinerių esama situacija Vilniaus mieste.xlsx";
2. Priedas Nr. 2 ,,Reikalavimai tekstilės atliekų konteineriams“.
3. Priedas Nr. 3. ,,Informacinio ir konteinerio numerio lipduko išmatavimai / vizualizacija bei jų klijavimo vietos“. 

